CELEX: 62007TN0399
Language: el
Date: 2007-10-31 00:00:00
Title: Υπόθεση T-399/07: Προσφυγή της 31ης Οκτωβρίου 2007 — Basell Polyolefine κατά Επιτροπής

22.12.2007   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               C 315/43
            
         Προσφυγή της 31ης Οκτωβρίου 2007 — Basell Polyolefine κατά Επιτροπής
   (Υπόθεση T-399/07)
   (2007/C 315/81)
   Γλώσσα διαδικασίας: η γερμανική
   Διάδικοι
   
      Προσφεύγουσα: Basell Polyolefine GmbH (Wesseling, Γερμανία) (εκπρόσωποι: D. Seeliger, E. Wagner και I. Liebach, δικηγόροι)
   
      Καθής: Επιτροπή των Ευρωπαϊκών Κοινοτήτων
   Αιτήματα της προσφεύγουσας
   Η προσφεύγουσα ζητεί από το Πρωτοδικείο:
   
               —
            
            
               να ακυρώσει την απόφαση της Επιτροπής της 23ης Αυγούστους 2007·
            
         
               —
            
            
               επικουρικώς, να ακυρώσει την απόφαση της Επιτροπής της 23ης Αυγούστου 2007 καθόσον απαγορεύεται και η μερική πρόσβαση σε έγγραφα, και
            
         
               —
            
            
               να καταδικάσει την Επιτροπή στα δικαστικά έξοδα.
            
         Ισχυρισμοί και κύρια επιχειρήματα
   Η προσφεύγουσα βάλλει κατά της αποφάσεως της Επιτροπής της 23ης Αυγούστου 2007, με την οποία απορρίφθηκε η αίτησή της για πρόσβαση σε έγγραφα της Επιτροπής που αφορούν την απόφαση στην υπόθεση COMP/E-2/37.857 — Οργανικά υπεροξείδια.
   Η προσφεύγουσα προβάλλει, πρώτον, την παράβαση του άρθρου 2, παράγραφος 1, του κανονισμού ΕΚ 1049/2001 (1). Κατά την άποψη της προσφεύγουσας, αυτή, ως νομικό πρόσωπο με έδρα εντός κράτους μέλους, έχει δικαίωμα προσβάσεως σε έγγραφα της Επιτροπής και το εν λόγω δικαίωμα, σύμφωνα με το άρθρο 2, παράγραφος 3, του κανονισμού 1049/2001 ισχύει επίσης για τα έγγραφα που αποκτήθηκαν στο πλαίσιο διαδικασίας ανταγωνισμού.
   Η προσφεύγουσα προβάλλει ακόμη την παράβαση του άρθρου 4, παράγραφος 2, πρώτη και τρίτη παύλα, του κανονισμού 1049/2001, δεδομένου ότι με την πρόσβαση στα έγγραφα δεν θα βλάπτονταν αντικειμενικώς άξια προστασίας εμπορικά συμφέροντα και κατά τον χρόνο εκείνο δεν διεξαγόταν έρευνα σε σχέση με την επίμαχη διαδικασία καρτέλ. Πέραν αυτού, προβάλλεται συναφώς ο ισχυρισμός ότι υφίσταται προέχον δημόσιο συμφέρον για τη διάδοση του περιεχομένου των ζητηθέντων εγγράφων.
   Επιπλέον, η άρνηση της προσβάσεως στα ζητηθέντα έγγραφα συνιστά παράβαση του άρθρου 255, παράγραφος 1, ΕΚ. Η απόφαση προσκρούει επίσης στο άρθρο 6, παράγραφος 2, ΕΕ σε συνδυασμό με το άρθρο 42 του Χάρτη των θεμελιωδών δικαιωμάτων της ΕΕ.
   Η προσφεύγουσα ισχυρίζεται περαιτέρω ότι υφίσταται παράβαση του άρθρου 4, παράγραφος 6, σε συνδυασμό με το άρθρο 4, παράγραφος 2, του Κανονισμού 1049/2001, διότι αυτή έχει τουλάχιστον αξίωση για μερική πρόσβαση στα ζητηθέντα έγγραφα. Τέλος, υφίσταται επίσης παράβαση των διατάξεων αυτών λόγω του ότι η Επιτροπή δεν εξεπλήρωσε την υποχρέωσή της για συγκεκριμένη και ατομική έρευνα κάθε εγγράφου.
   
      (1)  Κανονισμός (ΕΚ) 1049/2001 του Ευρωπαϊκού Κοινοβουλίου και του Συμβουλίου, της 30ής Μαΐου 2001, για την πρόσβαση του κοινού στα έγγραφα του Ευρωπαϊκού Κοινοβουλίου, του Συμβουλίου και της Επιτροπής (ΕΕ L 145, σ. 43).